Die vyf beste studierigtings in SA(Foto: Pixabay) ’n Onlangse navorsingsverslag toon dat studente in die IT-rigting se salarisse die vinnigste groei, dat al hoe meer studente in die ambagte- en beroepsopleiding kwalifiseer en dat studente met ’n BCom-graad in finansiële en bestuursrekeningkunde die maklikste werk kry. Dit is van die bevindings wat in ’n onlangse navorsingstudie deur Solidariteit Helpende Hand se Studiefondssentrum gemaak is. Ongeveer 300 jong werkendes reg oor SA, wat tussen 2015 en 2018 afgestudeer het, het daaraan deelgeneem. Beginsalarisse, hoe lank dit kandidate geneem het om werk te kry nadat ’n kwalifikasie verwerf is, en die skaal waarteen kandidate se salarisse in die afgelope 30 maande gegroei het, is in ag geneem. Die topvyf-studierigtings is: Die 3% van studente wat informatika bestudeer het, is die gemaklikste in hulle werkplek en hulle salaris het ook die vinnigste gegroei. Daar is ’n gemiddelde groeikoers van 95% groei oor die afgelope 30 maande van hulle werklewe. Hierdie kandidate het binne gemiddeld twee maande ná afstudering werk gekry. Gemiddelde beginsalaris: R8 333 per maand. Beroeps- en ambagsopleiding is deur 23% van die studente as loopbaan gekies. Studente wat deur Sol-Tech studeer het, was die uitskieters met ’n gemiddelde beginsalaris van R22 000 per maand en ’n baie hoë plasingsyfer. Oor die breë spektrum het studente in beroeps- en ambagsopleiding binne gemiddeld drie maande ná afstudering werk gekry. Gemiddelde beginsalaris: R7 653 p.m. 14% van die kandidate het ’n kwalifikasie in finansiële en bestuursrekeningkunde behaal. Hierdie studente het gemiddeld binne drie maande ná hulle kwalifikasie werk gekry. Gemiddelde beginsalaris: R9 044 p.m. Ongeveer 10% van die studente het in rigtings in die gesondheidswetenskappe gestudeer. Dit sluit rigtings soos mediese dokters, verpleegpersoneel, terapeute en laboratoriumpersoneel in. Hierdie kandidate het gemiddeld tussen drie en vier maande geneem om hulle eerste werk te kry. Gemiddelde beginsalaris: R13 125 p.m. Alhoewel slegs 2% van die studente hierdie studierigting gevolg het, blyk dit ’n baie goeie studierigting te wees, en bykans al die studente in hierdie studierigting het reeds ’n werksaanbod gehad voordat hulle afstudeer het. Gemiddelde beginsalaris: R19 166 p.m. Ander belangrike beroepe wat in die navorsing geïdentifiseer is, is ingenieurswese en natuur- en landbouwetenskappe. Hierdie kandidate het goeie beginsalarisse verdien, maar is nie so gemaklik in die werkplek soos dié in die ander beroepe hierbo nie. Volgens Stefan Pieterse, hoof van Solidariteit Helpende Hand se Studiefondssentrum, is daar ’n direkte verband tussen opleiding en verdienvermoë. “Waar die werkloosheidskoers vir jongmense 26.7% is, daal hierdie syfers volgens ons navorsing tot slegs 7% wanneer iemand ’n tersiêre kwalifikasie verwerf het.” Solidariteit Helpende Hand se Studiefondssentrum bied reeds sedert 2008 finansiële studiehulp aan behoeftige studente en het oor die afgelope tien jaar R156 miljoen bestee om 4 230 behoeftige studente se studies aan tersiêre instansies reg oor SA moontlik te maak.